DIREKTIVA VIJEĆA 2009/71/EURATOM od 25. juna 2009. o uspostavljanju okvira Zajednice za nuklearnu sigurnost nuklearnih objekata („Službeni list EU”, broj L 172, 2.7.2009., str. 18)

izmijenjena i dopunjena

Direktivom Vijeća 2014/87/EURATOM od 8. jula 2014. („Službeni list EU”, broj L 219, 25.7.2014., str. 42)

**DIREKTIVA VIJEĆA 2009/71/EURATOM**

**od 25. juna 2009.**

**o uspostavljanju okvira Zajednice za nuklearnu sigurnost nuklearnih objekata**

VIJEĆE EVROPSKE UNIJE,

Uzimajući u obzir Ugovor o osnivanju Evropske zajednice za atomsku energiju, a posebno njegove članove 31 i 32,

Uzimajući u obzir prijedlog Komisije, sačinjen nakon pribavljanja mišljenja grupe koju je imenovao Naučno-tehnički komitet iz reda naučnih stručnjaka država članica u skladu sa članom 31 Ugovora, te nakon konsultovanja sa Evropskim ekonomsko-socijalnim komitetom[[1]](#footnote-1),

Uzimajući u obzir mišljenje Evropskog parlamenta[[2]](#footnote-2),

Budući da:

1. Član 2 stav (b) Ugovora predviđa uspostavljanje jedinstvenih sigurnosnih standarda u cilju zaštite zdravlja zaposlenih i stanovništva.
2. Član 30 Ugovora predviđa uspostavljanje osnovnih standarda unutar Zajednice za zaštitu zdravlja zaposlenih i stanovništva od opasnosti koje potiču od jonizirajućih zračenja.
3. Direktiva Vijeća 96/29/Euratom od 13. maja 1996. o utvrđivanju osnovnih sigurnosnih normi za zaštitu zdravlja zaposlenih i stanovništva od opasnosti koje potiču od ionizirajućeg zračenja[[3]](#footnote-3) uspostavlja osnovne sigurnosne standarde. Odredbe te direktive su dopunjene konkretnijim zakonodavstvom.
4. Kao što je priznato sudskom praksom[[4]](#footnote-4) Suda Evropskih zajednica (u daljem tekstu: Sud), Zajednica dijeli nadležnosti sa državama članicama u oblastima obuhvaćenim Konvencijom o nuklearnoj sigurnosti[[5]](#footnote-5).
5. Kao što je priznato sudskom praksom Suda, odredbe Poglavlja 3 Ugovora koje se odnose na zdravlje i sigurnost čine povezanu cjelinu i daju Komisiji znatna ovlaštenja u cilju zaštite stanovništva i okoliša od rizika nuklearne kontaminacije.
6. Kao što je priznato sudskom praksom Suda, zadaci određeni Zajednici u članu 2 tačka (b) Ugovora da propiše jedinstvene sigurnosne standarde u cilju zaštite zdravlja zaposlenih i stanovništva ne znače da jednom kad ti standardi budu utvrđeni, država članica ne može predvidjeti strožije mjere zaštite.
7. Odlukom Vijeća 87/600/Euratom od 14. decembra 1987. o mehanizmima Zajednice za ranu razmjenu informacija u slučaju vanrednog radiološkog događaja[[6]](#footnote-6) uspostavljen je okvir za obavještavanje i dostavljanje informacija kojeg države članice trebaju koristiti radi zaštite stanovništva u slučaju vanrednog radiološkog događaja. Direktiva Vijeća 89/618/Euratom od 27. novembra 1989. o obavještavanju stanovništva o mjerama zdravstvene zaštite koje se primjenjuju i koracima koji se poduzimaju u slučaju vanrednog radiološkog događaja[[7]](#footnote-7) uvodi obavezu država članica da obavijeste stanovništvo u slučaju vanrednog radiološkog događaja.
8. Državna odgovornost država članica za nuklearnu sigurnost nuklearnih objekata je temeljni princip na osnovu kojeg je urađena međunarodna regulativa o nuklearnoj sigurnosti, što je zvanično podržano Konvencijom o nuklearnoj sigurnosti. Taj princip državne odgovornosti, kao i princip primarne odgovornosti vlasnika licence za nuklearnu sigurnost nuklearnih objekata pod nadzorom njegovog državnog nadležnog regulatornog organa bi trebali biti ojačani, a uloga i nezavisnost nadležnih regulatornih organa dodatno podržani ovom direktivom.
9. Svaka država članica može odlučivati o vlastitoj kombinaciji izvora energije u skladu s relevantnim državnim politikama.
10. Prilikom izrade odgovarajućeg državnog okvira u skladu sa ovom direktivom će se u obzir uzeti državne okolnosti.
11. Države članice su već provele mjere koje im omogućavaju ostvarivanje visokog nivoa nuklearne sigurnosti unutar Zajednice.
12. Iako se ova direktiva prvenstveno odnosi na nuklearnu sigurnost nuklearnih objekata, takođe je važno osigurati sigurno zbrinjavanje istrošenog goriva i radioaktivnog otpada, uključujući i ono u skladištima i odlagalištima.
13. Države članice bi po potrebi trebale procijeniti relevantne temeljne principe sigurnosti koje je utvrdila Međunarodna agencija za atomsku energiju[[8]](#footnote-8) i koji bi trebali činiti okvir za prakse koje bi države članice trebale uzimati u obzir pri provođenju ove direktive.
14. Korisno je nadovezati se na proces u kojem državni organi nadležni za sigurnost u državama članicama koje na svojoj teritoriji imaju nuklearne elektrane sarađuju u kontekstu Asocijacije zapadnoevropskih nuklearnih regulatora (WENRA) i koji su utvrdili mnoge referentne nivoe sigurnosti za energetske reaktore.
15. Nakon poziva Vijeća da se na nivou EU osnuje Grupa visokog nivoa, kako je navedeno u njegovim zaključcima od 8. maja 2007. o nuklearnoj sigurnosti i sigurnom zbrinjavanju istrošenog nuklearnog goriva i radioaktivnog otpada, Grupa evropskih regulatora nuklearne sigurnosti (ENSREG) je osnovana Odlukom Komisije 2007/530/Euratom od 17. jula 2007. o osnivanju Evropske grupe visokog nivoa za nuklearnu sigurnost i zbrinjavanje otpada[[9]](#footnote-9) u cilju doprinosa ostvarivanju ciljeva Zajednice u oblasti nuklearne sigurnosti.
16. Korisno je uspostaviti jedinstvenu strukturu za izvještaje država članica Komisiji o provođenju ove direktive. S obzirom na obimno iskustvo svojih članova, ENSREG bi mogao dati vrijedan doprinos u tom pogledu, čime bi se olakšale konsultacije i saradnja između državnih regulatornih organa.
17. ENSREG je na svojoj petoj sjednici od 15. oktobra 2008. godine usvojio 10 principa koje treba primijeniti pri izradi direktive o nuklearnoj sigurnosti, što je navedeno u zapisniku ENSREG-a od 20. novembra 2008. godine.
18. Napredak u nuklearnoj tehnologiji, iskustva stečena iz operativnog rada i istraživanja o sigurnosti te poboljšanja regulatornih okvira mogli bi imati potencijal za dalje unapređenje sigurnosti. U pridržavanju svoje obaveze da održe i unaprijede sigurnost, države članice bi trebale uzeti te faktore u obzir kada budu proširivale svoje programe nuklearne energije ili odlučivale o upotrebi nuklearne energiju po prvi put.
19. Uspostavljanje jake kulture sigurnosti unutar nuklearnog objekata jedan je od temeljnih principa upravljanja sigurnošću potrebnih za ostvarivanje sigurnog rada objekta.
20. Održavanje i dalji razvoj stručnosti i vještina u oblasti nuklearne sigurnosti bi se trebali zasnivati između ostalog i na procesu učenja iz ranijih operativnih iskustava i, po potrebi, primjeni unapređenja u metodologiji i nauci.
21. Ranije su se samoprocjene provodile u državama članicama u bliskoj vezi s međunarodnim stručnim preispitivanjima pod pokroviteljstvom IAEA-e u vidu misija međunarodnog tima za regulatorni pregled ili misija u okviru usluge integrisanog regulatornog pregleda. Obavljanje takvih misija i pozivi država članica na misije su bili dobrovoljni, u duhu otvorenosti i transparentnosti. Samoprocjene i prateća stručna preispitivanja zakonodavne, regulatorne i organizacione infrastrukture bi trebali biti imati za cilj jačanje i unapređivanje državnih okvira država članica uz priznavanje njihovih nadležnosti u osiguravanju nuklearne sigurnosti nuklearnih objekata na njihovoj teritoriji. Samoprocjene i stručna preispitivanja nakon njih nisu ni inspekcija ni revizija, već su mehanizam uzajamnog učenja koji prihvata različite pristupe organizaciji i praksama nadležnog regulatornog organa pri razmatranju regulatornih, tehničkih i političkih pitanja države članice koja doprinose osiguravanju čvrstog režima nuklearne sigurnosti. Međunarodna stručna preispitivanja bi trebalo smatrati prilikom za razmjenu profesionalnog iskustva te razmjenu stečenih iskustava i dobrih praksi u duhu otvorenosti i saradnje putem savjeta kolega, a ne putem kontrole ili prosuđivanja. Priznajući da postoji potreba za fleksibilnošću i primjerenošću s obzirom na različite postojeće sisteme u državama članicama, država članica bi trebala imati slobodu da odredi segmente svog sistema koji podliježu konkretnom stručnom preispitivanju na koje je pozvano, a u cilju kontinuiranog poboljšavanja nuklearne sigurnosti.
22. U skladu s tačkom 34. Međuinstitucionalnog sporazuma o boljoj izradi zakonodavstva[[10]](#footnote-10), države članice se podstiču da za svoje potrebe i u interesu Zajednice sačine vlastite tabele u kojima se koliko god je to moguće prikazuje međusobna povezanost između ove direktive i mjera transpozicije, te da javno objave te tabele.

DONIJELO JE OVU DIREKTIVU:

POGLAVLJE 1

**CILJEVI, DJELOKRUG I DEFINICIJE**

Član 1.

**Ciljevi**

Ciljevi ove direktive su:

1. uspostaviti okvir Zajednice u cilju održavanja i podsticanja kontinuiranog poboljšanja nuklearne sigurnosti i njenog regulisanja;
2. osigurati da države članice predvide odgovarajuće državne mehanizme za visok nivo nuklearne sigurnosti u cilju zaštite zaposlenih i stanovništva od opasnosti koje potiču od jonizirajućih zračenja iz nuklearnih objekata.

Član 2.

**Djelokrug**

1. Ova direktiva se primjenjuje na svaki civilni nuklearni objekt koji podliježe licenciranju.
2. Ova direktiva ne sprečava države članice da u skladu sa zakonodavstvom Zajednice poduzmu strožije mjere sigurnosti u predmetu obuhvaćenim ovom direktivom.
3. Ovom direktivom se dopunjavaju osnovni standardi iz člana 30 Ugovora u pogledu nuklearne sigurnosti nuklearnih objekata i njome se ne dovodi u pitanje postojeće zakonodavstvo Zajednice o zaštiti zdravlja zaposlenih i stanovništva koje potiču od jonizirajućeg zračenja, a posebno Direktiva Vijeća 2013/59/Euratom[[11]](#footnote-11).

Član 3.

**Definicije**

U svrhe ove direktive se primjenjuju sljedeće definicije:

1. „Nuklearni objekt” znači:
2. nuklearna elektrana, postrojenje za obogaćivanje, postrojenje za proizvodnju nuklearnog goriva, postrojenje za ponovnu preradu, objekt sa istraživačkim reaktorom, skladište istrošenog goriva; i
3. skladišta radioaktivnog otpada koja se nalaze na istoj lokaciji i neposredno su povezana s nuklearnim objektima navedenim u tački (a);
4. „Nuklearna sigurnost” znači ostvarivanje odgovarajućih uslova rada, sprečavanje akcidenata i ublažavanje posljedica akcidenata, što rezultira zaštitom zaposlenih i stanovništva od opasnosti koje potiču od jonizirajućih zračenja iz nuklearnih objekata;
5. „Nadležni regulatorni organ” znači organ vlasti ili sistem organa vlasti iz člana 5 koji su u državi članici određeni za oblast regulisanja nuklearne sigurnosti nuklearnih objekata;
6. „Licenca” znači svaki pravni akt koji se izdaje na osnovu nadležnosti države članice da prenese odgovornosti za odabir lokacije, projektovanje, izgradnju, puštanje u rad i rad ili dekomisioniranje nuklearnog objekta;
7. „Vlasnik licence” znači pravno ili fizičko lice koje snosi ukupnu odgovornost za nuklearni objekt kako je navedeno u licenci;
8. „Akcident” znači svaki nenamjerni događaj čije su posljedice ili moguće posljedice značajne sa stajališta zaštite od zračenja ili nuklearne sigurnosti;
9. „Incident” znači svaki nenamjeravani događaj čije posljedice ili moguće posljedice nisu zanemarive sa stajališta zaštite od zračenja ili nuklearne sigurnosti;
10. „Predviđeno operativno odstupanje” znači radni proces koji odstupa od normalnog rada i za koji se očekuje da će se pojaviti bar jednom tokom radnog vijeka objekta, ali koji, s obzirom na odgovarajuće mjere projektovanja, ne uzrokuje nikakvu znatnu štetu stvarima bitnim za sigurnost ili ne dovodi do uslova za akcident;
11. „Projektna osnova” znači niz uslova i događaja koji se u skladu s utvrđenim kriterijima izričito uzimaju u obzir pri projektovanju nuklearnog objekta, uključujući njegovo modernizovanje, tako da objekt može uz planirani rad sigurnosnih sistema izdržati te uslove i događaje bez prekoračivanja dozvoljenih granica;
12. „Akcident predviđen projektom” znači uslovi akcidenta za koje je nuklearni objekt projektovan u skladu s utvrđenim projektnim kriterijima i u kojima šteta nanesena gorivu, ako je ima, te ispuštanje radioaktivnog materijala ostaju unutar dozvoljenih granica;
13. „Ozbiljni uslovi” znači uslovi koji su teži od uslova kod akcidenata predviđenih projektom; takvi uslovi mogu biti prouzrokovani višestrukim kvarovima poput potpunog zakazivanja svih nizova dijelova sigurnosnog sistema ili krajnje nevjerojatnim događajem.

POGLAVLJE 2

**OBAVEZE**

ODJELJAK 1.

**Opšte obaveze**

Član 4.

**Zakonodavni, regulatorni i organizacioni okvir**

1. Države članice uspostavljaju i održavaju državni zakonodavni, regulatorni i organizacioni okvir (u daljem tekstu: državni okvir) za nuklearnu sigurnost nuklearnih objekata. Državnim okvirom se posebno predviđaju:
2. raspodjela odgovornosti i koordinacija između relevantnih državnih organa;
3. zahtjevi države za nuklearnu sigurnost koji obuhvataju sve faze radnog vijeka nuklearnih objekata;
4. sistem izdavanja licenci i zabrana rada nuklearnih objekata bez licence;
5. sistem regulatorne kontrole nuklearne sigurnosti koju obavlja nadležni regulatorni organ;
6. efikasne i proporcionalne izvršne mjere, uključujući po potrebi korektivne mjere ili prekid rada i izmjenu ili oduzimanje licence.

Određivanje načina na koji se donose državni zahtjevi za nuklearnu sigurnost iz tačke (b) i instrumenta putem kojeg se oni primjenjuju ostaje u nadležnosti država članica.

1. Države članice osiguravaju da se državni okvir održava i po potrebi poboljšava, uzimajući u obzir operativno iskustvo, saznanja stečena analizom sigurnosti nuklearnih objekata u funkciji, kroz razvoj tehnologije i rezultate istraživanja sigurnosti ako je to dostupno i relevantno.

Član 5.

**Nadležni regulatorni organ**

1. Države članice osnivaju nadležni regulatorni organ u oblasti nuklearne sigurnosti nuklearnih objekata i održavaju njegov nivo.
2. Države članice osiguravaju efektivnu nezavisnost nadležnog regulatornog organa od neprimjerenog uticaja u njegovom regulatornom odlučivanju. U tu svrhu države članice osiguravaju da državni okvir propisuje da nadležni regulatorni organ:
3. bude funkcionalno odvojen od bilo kog drugog tijela ili organizacije koji se bave podsticanjem ili upotrebom nuklearne energije, i da ne traži niti prima uputstva od bilo kog takvog tijela ili organizacije pri provođenju svojih regulatornih zadataka;
4. donosi regulatorne odluke na osnovu čvrstih i transparentnih zahtjeva za nuklearnu sigurnost;
5. dobija namjenska i odgovarajuća budžetska sredstva kako bi se omogućilo obavljanje njegovih regulatornih zadataka na način utvrđen u državnom okviru te da je odgovoran za realizaciju dodijeljenih budžetskih sredstava;
6. zapošljava odgovarajući broj članova osoblja s kvalifikacijama, iskustvom i stručnošću potrebnim za ispunjavanje njegovih obaveza. Nadležni regulatorni organ može koristiti vanjske naučne i tehničke resurse i stručnost kao podršku svojim regulatornim funkcijama;
7. utvrđuje procedure za sprečavanje i rješavanje sukoba interesa;
8. daje informacije o nuklearnoj sigurnosti bez odobrenja bilo kog drugog tijela ili organizacije pod uslovom da se time ne ugrožavaju drugi nadređeni interesi, kao što je bezbjednost, priznati u relevantnom zakonodavstvu ili međunarodnim instrumentima.
9. Države članice osiguravaju da nadležni regulatorni organ dobije zakonska ovlaštenja potrebna za ispunjavanje njegovih obaveza u vezi s državnim okvirom opisanim u članu 4 stav 1. U tu svrhu, države članice osiguravaju da se državnim okvirom povjere sljedeći glavni zadaci nadležnom regulatornom organu:
10. predlaganje, definisanje ili učestvovanje u definisanju zahtjeva države za nuklearnu sigurnost;
11. propisivanje da vlasnik licence poštuje i dokaže da poštuje zahtjeve države za nuklearnu sigurnost i uslove relevantne licence;
12. provjera takvog poštovanja zahtjeva putem regulatornih procjena i inspekcija;
13. predlaganje ili provođenje efikasnih i proporcionalnih izvršnih mjera.

Član 6.

**Vlasnici licence**

Države članice osiguravaju da državni okvir propisuje da:

1. primarna odgovornost za nuklearnu sigurnost nuklearnih objekata bude na vlasniku licence. Ta odgovornost se ne može prenositi, a uključuje odgovornost za aktivnosti ugovarača i podugovarača čiji bi poslovi možda mogli uticati na nuklearnu sigurnost nuklearnog objekta;
2. pri podnošenju zahtjeva za licencu, podnosilac mora podnijeti dokaz o nuklearnoj sigurnosti. Obim i nivo detalja dokaza moraju biti u srazmjeri sa potencijalnom veličinom i prirodom opasnosti relevantnim za dati nuklearni objekt i njegovu lokaciju;
3. vlasnici licence moraju u razumno izvodljivoj mjeri redovno procjenjivati, verifikovati i stalno poboljšavati nuklearnu sigurnost svojih nuklearnih objekata na sistematski i provjerljiv način. Ovo uključuje verifikaciju postojanja mjera za sprečavanje akcidenata i ublažavanje posljedica akcidenata, uključujući verifikaciju primjene mjera odbrane po dubini;
4. vlasnici licence uspostavljaju i primjenjuju sisteme upravljanja koji daju poseban prioritet nuklearnoj sigurnosti;
5. vlasnici licence predviđaju odgovarajuće postupke i mehanizme u slučaju vanrednog događaja na lokaciji objekta, uključujući smjernice za upravljanje teškim akcidentima ili ekvivalentne mehanizme u cilju efikasnog odgovora na akcidente da bi se spriječile ili ublažile njihove posljedice. Ti postupci i mehanizmi posebno moraju:
6. biti u skladu s ostalim operativnim postupcima i periodično uvježbavani da bi se verifikovala njihova izvodljivost;
7. obuhvatati akcidente i teške akcidente do kojih bi moglo doći pri svim načinima rada i one koje istovremeno uključuju ili zahvataju više blokova;
8. omogućiti mehanizme primanja vanjske pomoći;
9. biti periodično preispitivani i redovito ažurirani, uzimajući u obzir iskustva iz vježbi i iskustva stečena iz akcidenata;
10. Vlasnici licence predviđaju i održavaju finansijske i ljudske resurse s odgovarajućim kvalifikacijama i kompetencijama potrebnim za ispunjavanje svojih obaveza u pogledu nuklearne sigurnosti nuklearnih objekata. Vlasnici licence se takođe brinu da kad su pod njihovom odgovornošću ugovarači i podugovarači čiji bi poslovi možda mogli uticati na nuklearnu sigurnost nuklearnih objekata imaju potrebne ljudske resurse s odgovarajućim kvalifikacijama i kompetencijama za ispunjavanje njihovih obaveza.

Član 7.

**Stručnost i vještine**

**u oblasti nuklearne sigurnosti**

Države članice osiguravaju da se državnim okvirom od svih strana zahtijeva da sačine mehanizme za obrazovanje i obuku svojih zaposlenih koji imaju odgovornosti u vezi s nuklearnom sigurnošću nuklearnih objekata tako da oni stiču, održavaju i dalje razvijaju stručnost i vještine u oblastima nuklearne sigurnosti i pripremljenosti za vanredni događaj na lokaciji objekta.

Član 8.

**Transparentnost**

1. Države članice se brinu da zaposlenima i javnosti budu dostupne potrebne informacije u vezi s nuklearnom sigurnošću nuklearnih objekata i njenim regulisanjem, uz posebno uzimanje u obzir lokalnih vlasti, stanovništva i zainteresovanih strana u blizini nuklearnog objekta. Navedena obaveza uključuje i osiguravanje da nadležni regulatorni organ i vlasnici licence, svaki u području svoje nadležnosti, omoguće u okviru svoje politike komunikacije:
2. informacije zaposlenima i javnosti o normalnim uslovima rada nuklearnih objekata; i
3. u slučaju incidenata i akcidenata, hitne informacije zaposlenima i javnosti te nadležnim regulatornim organima drugih država članica u blizini nuklearnog objekta.
4. Informacije se stavljaju na raspolaganje javnosti u skladu s relevantnim zakonodavstvom i međunarodnim instrumentima, pod uslovom da se time ne ugrožavaju drugi nadređeni interesi, kao što je bezbjednost, priznati u odgovarajućem zakonodavstvu ili međunarodnim instrumentima.
5. Ne dovodeći u pitanje član 5 stav 2., države članice osiguravaju da nadležni regulatorni organ po potrebi učestvuje u aktivnostima saradnje u oblasti nuklearne sigurnosti nuklearnih objekata s nadležnim regulatornim organima drugih država članica u blizini nuklearnog objekta, između ostalog, putem razmjene informacija i/ili zajedničkog korištenja informacija.
6. Države članice se brinu da javnost dobije odgovarajuće mogućnosti za efikasno učestvovanje u procesu odlučivanja o izdavanju licenci nuklearnim objektima, u skladu s odgovarajućim zakonodavstvom i međunarodnim instrumentima.

ODJELJAK 2.

**POSEBNE OBAVEZE**

Član 8a.

**Cilj nuklearne sigurnosti za nuklearne objekte**

1. Države članice osiguravaju da državni okvir za nuklearnu sigurnost propisuje da se nuklearni objekti projektuju, smještaju, grade, puštaju u rad, vode i dekomisioniraju s ciljem sprečavanja akcidenata, a u slučaju akcidenta, ublažavanja njegovih posljedica i izbjegavanja:
2. prijevremenog ispuštanja radioaktivnog materijala koje bi zahtijevalo mjere za vanredni događaj izvan lokacije objekta, ali uz nedovoljno vremena za njihovo provođenje;
3. velikog ispuštanja radioaktivnog materijala koje bi zahtijevalo zaštitne mjere koje se ne bi mogle prostorno ili vremenski ograničiti.
4. Države članice osiguravaju da državni okvir propisuje da se cilj iz stava 1.:
5. primjenjuje na nuklearne objekte za čiju je izgradnju licenca izdata prvi put nakon 14. avgusta 2014. godine;
6. upotrebljava kao referenca za blagovremenu implementaciju razumno izvodljivih unapređenja sigurnosti postojećih nuklearnih objekata, uključujući i one u okviru periodičnih pregleda sigurnosti iz člana 8c tačka (b).

**Član 8b.**

Ostvarivanje cilja nuklearne sigurnosti za nuklearne objekte

1. Da bi se ostvario cilj nuklearne sigurnosti za nuklearne objekte određen u članu 8a, države članice osiguravaju da državni okvir propisuje da se, kada se primjenjuje odbrana po dubini, ona primjenjuje u cilju osiguranja da:
2. se uticaj ekstremnih vanjskih prirodnih opasnosti i opasnosti nenamjerno uzrokovanih ljudskim faktorom svede na minimum;
3. se spriječe predviđena operativna odstupanja i kvarovi;
4. se pod kontrolu stave predviđena operativna odstupanja, a kvarovi otkriju;
5. se pod kontrolu stave akcidenti predviđeni projektom;
6. se pod kontrolu stave ozbiljni uslovi, uključujući sprečavanje daljeg razvoja akcidenata i ublažavanje posljedica teških akcidenata;
7. budu uspostavljene organizacione strukture u skladu sa članom 8d stav 1.
8. Da bi se ostvario cilj nuklearne sigurnosti određen u članu 8a, države članice osiguravaju da državni okvir propisuje da nadležni regulatorni organ i vlasnik licence poduzimaju mjere za podsticanje i jačanje efikasne kulture nuklearne sigurnosti. Te mjere posebno uključuju:
9. sisteme upravljanja koji daju poseban prioritet nuklearnoj sigurnosti i podstiču sposobnost preispitivanja efikasnog provođenja odgovarajućih sigurnosnih principa i prakse na svim nivoima zaposlenih i rukovodstva te blagovremeno izvještavanje o sigurnosnim pitanjima u skladu sa članom 6 stav (d);
10. mehanizme vlasnika licence za evidentiranje, evaluaciju i dokumentovanje operativnog iskustva značajnog za unutrašnju i vanjsku sigurnost;
11. obavezu vlasnika licence da nadležnom regulatornom organu prijavi događaje koji bi mogli uticati na nuklearnu sigurnost; i,
12. mehanizme za obrazovanje i obuku u skladu sa članom 7.

**Član 8c.**

Početna procjena i periodični pregledi sigurnosti

Države članice osiguravaju da državni okvir propisuje da:

1. se svako davanje licence za izgradnju ili vođenje nuklearnog objekata zasniva na odgovarajućoj procjeni specifičnoj za datu lokaciju i objekt, koja se sastoji od dokaza nuklearne sigurnosti u odnosu na državne zahtjeve za nuklearnu sigurnost zasnovane na cilju određenom u članu 8a;
2. vlasnik licence pod regulatornom kontrolom nadležnih regulatornih organa sistemski i redovno procjenjuje, najmanje svakih 10 godina, sigurnost nuklearnog objekata na način utvrđen u članu 6 tačka (c). Te ponovne procjene sigurnosti imaju za cilj osiguravanje pridržavanja važeće projektne osnove i utvrđivanje daljih unapređenja sigurnosti, uzimajući u obzir pitanja starenja objekta i opreme, operativno iskustvo, najnovije rezultate istraživanja i dešavanja u oblasti međunarodnih standarda, koristeći kao referencu cilj određen u članu 8a.

Član 8d.

**Pripremljenost i odgovor
na vanredni događaj na lokaciji objekta**

1. Ne dovodeći u pitanje odredbe Direktive 2013/59/Euratom, države članice osiguravaju da državni okvir propisuje uspostavljanje organizacione strukture za pripremljenost i odgovor na vanredni događaj na lokaciji objekta uz jasnu raspodjelu odgovornosti i koordinaciju između vlasnika licence i nadležnih tijela i organizacija, uzimajući u obzir sve faze vanrednog događaja.
2. Države članice osiguravaju dosljednost i kontinuitet između mehanizama pripremljenosti i odgovora na vanredni događaj na lokaciji objekta koje propisuje državni okvir i drugih mehanizama pripremljenosti i odgovora na vanredni događaj koji se zahtijevaju u skladu s Direktivom 2013/59/Euratom.

POGLAVLJE 2a

**STRUČNA PREISPITIVANJA I IZVJEŠTAVANJE**

Član 8e.

**Stručna preispitivanja**

1. Države članice najmanje svakih 10 godina organizuju periodične samoprocjene svog državnog okvira i nadležnog regulatornog organa te pozivaju na međunarodno stručno preispitivanje relevantnih segmenata svog državnog okvira i nadležnog regulatornog organa u cilju kontinuiranog unapređivanja nuklearne sigurnosti. Kada rezultati takvih preispitivanja u okviru struke budu na raspolaganju, o njima se izvještavaju države članice i Komisija.
2. Države članice osiguravaju da se na koordiniranoj osnovi:
3. provodi državna procjena na osnovu specifične teme povezane s nuklearnom sigurnošću relevantnih nuklearnih objekata na njihovom državnom području;
4. pozovu sve druge države članice i Komisija kao posmatrači na stručno preispitivanje državne procjene iz tačke (a);
5. poduzmu odgovarajuće dalje mjere na osnovu relevantnih rezultata procesa stručnog preispitivanja;
6. objave odgovarajuće izvještaje o gore navedenom procesu i njegovom glavnom ishodu kada rezultati budu dostupni.
7. Države članice osiguravaju uspostavljanje mehanizama koji omogućavaju da prvo tematsko stručno preispitivanje započne 2017. godine i da se nakon toga dalja tematska stručna preispitivanja provode najmanje svakih šest godina.
8. U slučaju akcidenta koji je doveo do situacije koja bi zahtijevala mjere za vanredni događaj izvan lokacije objekta ili zaštitne mjere za stanovništvo, dotična država članica osigurava da se bez nepotrebnog odgađanja pozove na međunarodno stručno preispitivanje.

Član 9.

**Izvještavanje**

1. Države članice podnose izvještaj Komisiji o provođenju ove direktive prvi put do 22. jula 2014. godine, a zatim do 22. jula 2020. godine.
2. Na osnovu izvještaja koje dobije od država članica, Komisija podnosi Vijeću i Evropskom parlamentu izvještaj o napretku postignutom u provođenju ove direktive.

POGLAVLJE 3.

**ZAVRŠNE ODREDBE**

Član 10.

**Transpozicija**

1. Države članice donose zakone i druge propise potrebne za usklađivanje s ovom direktivom do 22. jula 2011. One o tome odmah obavještavaju Komisiju.

Kada države članice usvoje te odredbe, one moraju sadržavati referencu na ovu direktivu ili se uz njih navodi takva referenca prilikom službene objave. Države članice određuju način navođenja reference.

1.a. Obaveze transpozicije i provođenja članova 6, 8a, 8b, 8c i 8d ne primjenjuju se na države članice koje nemaju nuklearne objekte osim ako one odluče da pokrenu aktivnosti u vezi s nuklearnim objektima koje podliježu davanju licence pod njihovom nadležnošću.

1. Države članice Komisiji dostavljaju tekst glavnih odredbi zakonodavstva države koje donesu u području na koje se odnosi ova direktiva, kao i naknadnih izmjena tih odredbi.

Član 11.

**Stupanje na snagu**

Ova direktiva stupa na snagu dvadesetog dana od dana objave u „Službenom listu Evropske unije”.

Član 12.

**Adresati**

Ova direktiva je upućena državama članicama.

1. Mišljenje od 10. juna 2009. (još nije objavljeno u „Službenom listu EU”) [↑](#footnote-ref-1)
2. Mišljenje Evropskog parlamenta od 22. aprila 2009. (još nije objavljeno u „Službenom listu EU”) [↑](#footnote-ref-2)
3. „Službeni list EU”, broj L 159, 29.6.1996., str. 1 [↑](#footnote-ref-3)
4. C-187/87 (Izvještaji evropskog suda 1998., str. 5013), C-376/90 (Izvještaji evropskog suda 1992., I-6153) i C-29/99 (Izvještaji evropskog suda 2002., I-11221) [↑](#footnote-ref-4)
5. „Službeni list EU”, broj L 318, 11.12.1999., str. 21 [↑](#footnote-ref-5)
6. „Službeni list EU”, broj L 371, 30.12.1987., str. 76 [↑](#footnote-ref-6)
7. „Službeni list EU”, broj L 357, 7.12.1989., str. 31 [↑](#footnote-ref-7)
8. Temelji sigurnosti, IAEA-a: Temeljni principi sigurnosti, Serija "Sigurnosni standardi" IAEA-a br. SF-1 (2006) [↑](#footnote-ref-8)
9. „Službeni list EU”, broj L 195, 27.7.2007., str. 44 [↑](#footnote-ref-9)
10. „Službeni list EU”, broj C 321, 31.12.2003., str. 1 [↑](#footnote-ref-10)
11. Direktiva Vijeća 2013/59/Euratom od 5. decembra 2013. od 5. decembra 2013. godine o utvrđivanju osnovnih sigurnosnih standarda za zaštitu od opasnosti od ekspozicije jonizirajućem zračenju i stavljanju van snage direktiva 89/618/Euratom, 90/641/Euratom, 96/29/Euratom, 97/43/Euratom i 2003/122/Euratom („Službeni list EU”, broj L 13, 17.1.2014., str. 1) [↑](#footnote-ref-11)